<classify> KIBALI cha kukariri kidato cha tatu katika Shule ya Sekondari ya Ali Hassan Mwinyi mjini Tabora, kimeleta kizaazaa na kusababisha wanafunzi 11 wa kidato cha nne kutolewa chumba cha mitihani na kuingizwa katika karandinga na kupelekwa kituo cha polisi.Tukio hilo lilitokea Ijumaa saa 2.15 asubuhi katika shule hiyo ambayo wanafunzi walichukuliwa kupelekwa kituoni, na saa 5 asubuhi walitolewa kupelekwa kwa Mkuu wa Upelelezi wa Mkoa RCO na waliachiliwa saa 2 usiku walipoitwa wazazi wao na kuambiwa hatima yao wataipata kupitia shuleni.Mkurugenzi Mwendeshaji wa shule hiyo, Richard Magessa alithibitisha kizaazaa hicho na kudai kilichofanyika kwa wanafunzi wao kilikuwa sio sahihi kwani hao ni halali na taarifa zao zipo ofisini na wana sifa za kufanya mitihani. Aliwataja wanafunzi walizuiliwa kufanya mitihani kuwa ni Simon Kaugila, Said Mabuyu, Jasmin Ally, John Benjamin, Abdulmaliki Said, Ramadhani Majuto, Yona Yuda, Regina Kasanga, Said Nuru, Juma Hassan na Ramadhani Nasibu.Alibainisha kuwa vibali hivyo hutolewa na Kitengo cha Elimu Mkoa na Usajili kwa kawaida unaanza Januari kila mwaka na baada ya kusajili Baraza la Mitihani la Taifa hufika mikoani kwa ajili ya kupata taarifa za watoto.Mkurugenzi huyo alisema Necta walifika Aprili katika Ofisi ya Elimu Mkoa na walikabidhiwa nyaraka mbalimbali zinazowahusu watoto na kama kuna makosa huwa wanatakiwa kuorodheshewa taarifa kama sio sahihi.Alisema changamoto hizo ni namba halisi za matokeo kidato cha pili, orodha ya masomo yanayotakiwa kufanya kwa kila mtahiniwa na vibali vya kukariri kwa watahiniwa waliokariri kidato cha tatu, lakini wanafunzi hao waliondolewa pasipo na maelekezo yoyote.Kwa upande wao, wazazi na wananchi waliokuwepo katika maeneo hayo, walidai wamesikitishwa kwa Ofisa Elimu Sekondari Manispaa ya Tabora, Chatta Luleka, kuchukua maamuzi hayo ya kufika shuleni hapo akiongozana na gari la polisi na kuwatoa wanafunzi kwenye chumba cha mtihani na kuwalazimisha kuingia kwenye gari hilo.Walidai ofisa huyo alitakiwa kutoa maelekezo mapema ili uongozi wa shule waufanyie kazi na sio kukurupuka kuwatoa wanafunzi kwenye vyumba vya madarasa kama watuhumiwa, hivyo kuwatia wasiwasi.Wazazi hao ambao hawakutaka kutaja majina yao kwenye vyombo vya habari, walidai wamedhalilishwa watoto wao kwa sababu shule hiyo kwa sasa inafanya vizuri na walipata tuzo na kikombe cha ushindi na walimu watatu walipewa pongezi katika mwaka 2015, 2016 hadi 2017.  <topic>: kitaifa 